دۯایکھ مےٚ نش تہٕ ٲنہ لبن دٕہ ہیۆتن وۅتھن آیکھ مےٚ نش تہ دٲن تھرٮ۪ن تل گنداں چھہ خاب دٲن تھرٮ۪ن تل خابن ہندِ گندنک عالم چھہ زندگی ہند جشن مناونچ سۅ کل یۅسہ سانٮ۪ن روحن ہندٮ۪ن تہہ خانن منز چھےٚ؛ ٲنہ لبن دُہ وۅتھنک تصور چھہ سانہ پتہ وتھ یادٕ وتریُک بیاکھ پاس، زندگی ہند ماتم کرنک۔ اکھ بیاکھ شٲعر ونہ ہے آیکھ مےٚ نش تہ خۅش گوس، دل پھوٰٚلم، بیترِ ، مگر یہ شٲعر دپان دٲن تھرٮ۪ن تل گندان چھہ خاب۔ یا بیٚیس جایہ ونان: لولہ چانے کرۍ مےٚ ہوہس نالہ متۍ بونہ شہلس گٔے مےٚ سینس نارٕ تتۍ اکھ اکھ لفظ چھہ اکھ اکھ داستان، اکھ کتاب۔ "ہوہس نالہ متۍ " کرنکۍ لفظ چھہ آش ٲستھ یا نہ ٲستھ لول رچھنک تہٕ وتہٕ وچھان روزنک دنیا، "بونہ شہل" چھہ اتھۍ ہوہس تابع، چھہ تہٕ یہ شِہل مگر "نار تتۍ" چھہ امی خیالہ سٍتۍ ، یہے بوٗنۍ چھہ نار ﴿چنار﴾۔ کٔژن تانۍ لفظن منز یہ سورے ویٚپراون چھہ تھدِ پایہ چہ شٲعری ہنز علامت۔ یہ شٲعر چھہ خبر کتھ صحراوس منز، شاید چھس محبوب برونٹھ کنہ، تہ دوشوے رٲوۍ ، خابن تہٕ خیالن منز یا اکھ اکۍ سنز نزدیکی چھاونس منز، مگر بہر حال رٲوۍ۔ تٕرنٮ۪ن رٲژ ن منز الاو زٲلتھ بیٚہنک یہ دیوانگی ہند عالم چھہ اسہ یادٕ ؤترکس پتھ ونس منز، تہٕ ییٚلہ قٲضۍ صٲبنہ پسندک کٲشر شٲعر محمود گٲمی امہ راونچ کتھ کران چھہ، سُہ چھہ اکھ تازٕ پیکر بنٲوتھ ونان: "کُنزٕ ڈجہ قلفن الفتہٕ چانے[3]" ؛ "صورت خانہ" سجاون وول شٲعر چھہ ونان: حٮ۪س رود نہٕ ۂر دِمو الاوس کۆت وٲتۍ خبر کتھن کتھن منز